CELEX: 52019PC0494
Language: da
Date: 2019-10-25
Title: Forslag til RÅDETS AFGØRELSE om den holdning, der skal indtages på den Europæiske Unions vegne ved det 39. møde i det stående udvalg under konventionen om beskyttelse af Europas vilde dyr og planter samt naturlige levesteder med henblik på ændringer af konventionens bilag II og III

EUROPA-KOMMISSIONEN
            Bruxelles, den 25.10.2019
            COM(2019) 494 final
            2019/0241(NLE)
            Forslag til
            RÅDETS AFGØRELSE
            om den holdning, der skal indtages på den Europæiske Unions vegne ved det 39. møde i det stående udvalg under konventionen om beskyttelse af Europas vilde dyr og planter samt naturlige levesteder med henblik på ændringer af konventionens bilag II og III
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om den holdning, der skal indtages på Unionens vegne ved det 39. årlige møde i det stående udvalg under konventionen om beskyttelse af Europas vilde dyr og planter samt naturlige levesteder, der afholdes i Strasbourg i Frankrig den
                  3.-6. december 2019, i forbindelse med det stående udvalgs påtænkte vedtagelse af en afgørelse om to ændringer af bilag II og bilag III til konventionen.
            
            
               2.Baggrund for forslaget
            
            
               2.1.Konventionen om beskyttelse af Europas vilde dyr og planter samt naturlige levesteder
            
            
               Konventionen om beskyttelse af Europas vilde dyr og planter samt naturlige levesteder ("konventionen") har til formål at bevare den europæiske vilde flora og fauna og deres naturlige levesteder, især i de tilfælde, hvor bevaring kræver et samarbejde mellem flere stater. Det er en mellemstatslig traktat, som er indgået inden for rammerne af Europarådet. Konventionen trådte i kraft den 1. juni 1982.
            
            
               Den Europæiske Union har været kontraherende part i konventionen siden den 1. september 1982
                  1
               . På nuværende tidspunkt er der 51 kontraherende parter i konventionen, herunder alle EU's medlemsstater.
            
            
               2.2.Det stående udvalg
            
            
               Det stående udvalg er konventionens beslutningstagende organ, som har bemyndigelse til at vurdere bevaringsstatussen for arter og herefter revidere listerne for disse i konventionens bilag. Udvalgets funktioner er anført i konventionens artikel 13-15. Udvalget holder møde mindst hvert andet år, samt når et flertal blandt de kontraherende parter anmoder om et møde. Det stående udvalg mødes sædvanligvis hvert år.
            
            
               I medfør af konventionens artikel 17 skal en ændring af listerne i bilagene vedtages med to tredjedeles flertal af de kontraherende parter. 
            
            
               2.3.Den retsakt, der skal vedtages af det stående udvalg
            
            
               På det 39. årlige møde i det stående udvalg under konventionen, der afholdes i Strasbourg i Frankrig den 3.-6. december 2019, forventes der at blive truffet en afgørelse om ændringer af bilag II og bilag III til konventionen ("den påtænkte retsakt").
            
            
               Formålet med den påtænkte retsakt er at ændre bilag II og bilag III til konventionen, således som konventionens artikel 17 giver mulighed for.
            
            
               I henhold til konventionens artikel 17 træder den påtænkte retsakt i kraft for alle kontraherende parter tre måneder efter vedtagelsen i det stående udvalg, medmindre en tredjedel af de kontraherende parter har gjort indsigelser. For de kontraherende parter, som ikke har gjort indsigelser, træder ændringerne i kraft.
            
            
               3.Den holdning, der skal indtages på Unionens vegne
            
            
               Norge har fremsat et forslag om at flytte bramgås (leucopsis) fra bilag II (strengt beskyttede dyrearter) til bilag III (beskyttede dyrearter — mulighed for regulering). Begrundelsen for forslaget er, at den samlede bramgåsebestand er blevet mere end tidoblet i perioden 1980-2010 (fra 112 000 til 1 319 000), bl.a. som følge af landbrugsintensiveringen, som har gjort, at der nu er store mængder foder til rådighed
                  2
               . Derfor har arten ikke længere behov for streng beskyttelse i hele udbredelsesområdet.
            
            
               Genstanden for det stående udvalgs påtænkte afgørelse vedrører et område, der henhører under EU's eksterne enekompetence i henhold til artikel 3, stk. 2, i TEUF, da den falder ind under et område, der allerede i vid udstrækning er omfattet af interne fælles regler (dvs. fugledirektivet). Rådet skal derfor træffe afgørelse om de holdninger, der skal indtages på Unionens vegne ved det 39. møde i det stående udvalg for så vidt angår den påtænkte retsakt.
            
            
               Dette forslag er ikke i overensstemmelse med den nuværende retlige beskyttelsesstatus for bramgås i henhold til fugledirektivet, da arten ikke er opført i direktivets bilag II (arter, der må jages). Arten er opført i bilag I til fugledirektivet (dvs. krav om udpegelse af særligt beskyttede områder).
            
            
               Inden for rammerne af aftalen om beskyttelse af afrikansk-eurasiske migrerende vandfugle (AEWA) blev der på det 7. partsmøde i december 2018 vedtaget et udkast til enkeltartsforvaltningsplan for bramgås for at håndtere den meget hurtige stigning i bestanden og især de deraf følgende problemer, som arten forårsager (skader i landbruget og risici for luftfartssikkerheden). Planen danner en ramme til støtte for beslutningsprocessen i forekomststaterne for så vidt angår anvendelsen af undtagelser, herunder en regelmæssig vurdering af undtagelsernes samlede indvirkning, overvågning af bestandens status samt udviklingen med hensyn til skader i landbruget eller risici for luftfartssikkerheden. Det bør lette udvekslingen af oplysninger og eventuelt koordineringen af undtagelsesforanstaltninger blandt forekomststaterne for at gøre disse foranstaltninger mere effektive og undgå utilsigtede virkninger på flyveruterne.
            
         
         
            
               Unionen bør støtte det norske ændringsforslag for at imødegå den meget hurtige stigning i bestanden af denne art og især de deraf følgende problemer, som arten forårsager (skader i landbruget og risici for luftfartssikkerheden), således at ikke-EU-parter i konventionen kan anvende foranstaltninger til forvaltning af bestanden, herunder eventuelt jagt på denne art. Da der dog i øjeblikket ikke er planlagt en ændring af bilagene til fugledirektivet, og dette heller ikke er muligt inden for den korte frist, som konventionen kræver (90 dage), vil Unionen skulle angive, at den indtil videre vil anvende strengere beskyttelsesforanstaltninger som omhandlet i konventionens artikel 12.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtages der afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               4.1.2.Anvendelse på det foreliggende tilfælde
            
            
               Det stående udvalg er et organ fastsat ved konventionen.
            
            
               Den retsakt, som det stående udvalg skal vedtage, er en retsakt, der har retsvirkninger. Den påtænkte retsakt vil være bindende i henhold til folkeretten, jf. konventionens artikel 6.
            
            
               Den påtænkte retsakt hverken supplerer eller ændrer den institutionelle ramme for konventionen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har to formål eller består af to elementer, og det ene af disse formål eller elementer må betragtes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               4.2.2.Anvendelse på det foreliggende tilfælde
            
            
               Hovedformålet med og indholdet af den påtænkte retsakt vedrører miljøet.
            
            
               Det materielle retsgrundlag for den foreslåede afgørelse er derfor artikel 192, stk. 1.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 192, stk. 1, sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
         
         
            
               Da den retsakt, der skal vedtages af det stående udvalg, vil ændre bilag II og III til konventionen, bør den offentliggøres i Den Europæiske Unions Tidende efter vedtagelsen.
            
            
               2019/0241 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på den Europæiske Unions vegne ved det 39. møde i det stående udvalg under konventionen om beskyttelse af Europas vilde dyr og planter samt naturlige levesteder med henblik på ændringer af konventionens bilag II og III
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Konventionen om beskyttelse af Europas vilde dyr og planter samt naturlige levesteder ("konventionen") blev indgået af Unionen ved Rådets afgørelse 82/72/EØF
                  4
                og trådte i kraft den 1. september 1982.
            
            
               (2)I henhold til konventionens artikel 17 kan det stående udvalg vedtage ændringer af konventionens bilag.
            
            
               (3)Det stående udvalg forventes på sit 39. møde den 3.-6. december 2019 at vedtage en afgørelse om de foreslåede ændringer af bilag II og bilag III til konventionen.
            
            
               (4)Den holdning, der skal indtages på Unionens vegne i det stående udvalg, bør fastlægges, da afgørelsen vil være bindende for Unionen.
            
            
               (5)Norge har fremsat et forslag om at flytte Branta leucopsis fra bilag II til bilag III.
            
            
               (6)Unionen bør støtte dette forslag med henblik på at imødegå den meget hurtige stigning i bestanden af denne art i hele dens udbredelsesområde. Forslaget er imidlertid ikke i tråd med den aktuelle beskyttelsesstatus for Branta leucopsis i henhold til Europa-Parlamentets og Rådets direktiv 2009/147/EF
                  5
               . Da et ændringsforslag til direktiv 2009/147/EF ikke er planlagt og ikke er muligt inden for tidsfristen på tre måneder efter vedtagelsen af afgørelsen i det stående udvalg, som fastsat i konventionen, skal Unionen indtil videre anvende strengere bevarelsesforanstaltninger, som fastsat i konventionens artikel 12 —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne ved det 39. årlige møde i det stående udvalg under konventionen om beskyttelse af Europas vilde dyr og planter samt naturlige levesteder, skal støtte forslaget om at flytte Branta leucopsis fra bilag II til bilag III og angive til de kontraherende parter i konventionen, at Unionen har til hensigt at anvende strengere bevarelsesforanstaltninger for denne art som fastsat i konventionens artikel 12.
            
            
               Artikel 2
            
            
               Denne afgørelse er rettet til Kommissionen.
            
         
         
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets afgørelse 82/72/EØF af 3. december 1981 om indgåelse af konventionen om beskyttelse af Europas vilde dyr og planter samt naturlige levesteder (EFT L 38 af 10.2.1982, s. 1).
               
               
                  
                     (2)
                  
                  
                        International Single Species Management Plan for the Barnacle Goose, AEWA Technical Series nr. 70, december 2018, 
                     www.unep-aewa.org/sites/default/files/publication/ts70_issmp_barnacle%20goose_complete.pdf
                     , s. 13.
                  
               
               
                  
                     (3)
                  
                        Domstolens dom af 7. oktober 2014 i sag C-399/12, Tyskland mod Rådet, ECLI:EU:C:2014:2258, præmis 61 til 64. 
               
               
                  
                     (4)
                  
                        EFT L 38 af 10.2.1982, s. 1.
               
               
                  
                     (5)
                  
                        Europa-Parlamentets og Rådets direktiv 2009/147/EF af 30. november 2009 om beskyttelse af vilde fugle (EUT L 20 af 26.1.2010, s. 7).